Kas on mul siin tarvis jälgida Prantsuse igapäise ajakirjanduse mälestuslausete tulva? See ripub juba publitsistliku töö enese  laadist, et korratakse enam või vähem ilukõneliselt maksvaks tunnistatud tõdesid, teisendatakse ja värskendatakse mõne algupärase käänuga päevakohaseid tunnussõnu. Esiletõstmist väärib ajalehes Le Gemps avaldatud statistika Molière'i eri komöödiate arvulisest menust Comédie-Française'i näitelaval, a. 1680 saadik. Sellest Molière'i surmajärgsest daatumist kuni jaanuari­kuuni 1922. on nimetatud teater andnud 21.584 etendust oma põhjapaneva geeniuse repertuuarist, s. o. läbikaudselt ligi 100 etendust aasta  kohta. Huvitav, et 241 a. kestes kõige rohkem on etendatud seda Molière'i komöö­diat, mille kallal autor kõige kauem on töötanud ja mida talle elus ja surmas kõige rohkem on pahaks pandud - karakterkomöödiat silmakirjalisest vagatsejast Tartuffe ou l'imposteur (Tartuffe ehk petis), 2202 korda. Sellele järgneb juhmide ja kriukaliste lõustadega jantlev komet Le médecin malgré lui (Arst vastu tahtmist), samalt näitelavalt 1702 korda sugupõlve sugupõlve järel lõbustanud. Edasi võistlevad alanevas astmestikus; L'Avare (Ihnus) 1601 etendusega, Le Misanthrope (Inimesepõlgaja) 1302 etendusega, L'Ecole des maris (Abielumeeste kool) 1247 etendusega, L'Ecole des femmes (Naiste kool) 1244 etendusega. Le Malade imaginaire (Väärhaige) 1236 etendusega, Georges Dandin 928 etendusega, Les Précieuses ridicules (Kenitavad hälbid) 722 etendusega.